Vonke kan weer in Rusland spat | Maroela Media
Martin Brundle, die voormalige Britse renjaer en motorsportkommentator, meen dat Max Verstappen en Lewis Hamilton weer vir vuurwerke in Rusland kan sorg.
Verstappen is met drie plekke op die wegspringrooster gestraf nadat wedrenbeamptes bevind het dat hy "hoofsaaklik die skuld dra" vir die gebeure tydens die Italiaanse Grand Prix.
"Ek sal nie verbaas wees as ons weer so iets sien nie. Ons sit met twee kranige renjaers in twee sterk renmotors; en hulle gaan weer gelyktydig op dieselfde baan wees," het Brundle in 'n onderhoud met Sky Sports gesê.
"Lewis weet hoe aggressief Max kan bestuur en hy sal ongetwyfeld vuur met vuur beveg."
Verstappen is tans vyf punte bó Hamilton op die jaerspunteleer, maar die straf beteken dat hy Sondag waarskynlik agter die Mercedes-renjaer sal wegspring.
Dit is egter nie noodwendig 'n slegte ding nie – 'n groot persentasie van die wedrenne in Rusland is gewen deur renjaers wat in die tweede of derde plek op die wegspringrooster begin het.
En die jong Nederlander is juis in 'n veglustige bui.
"Ons is vanjaar baie meer mededingend, maar dit sal interessant wees om te sien juis hóé mededingend ons kan wees," het Verstappen vandeesweek gesê.
Die Red Bull-renjaer is deur Mercedes-ondersteuners gekritiseer omdat hy in Italië nie eers gestop het om te kyk of Hamilton oukei is voordat hy vies terug na sy span gestap het nie.
Maar Brundle (en Daniel Ricciardo) meen dat Verstappen waarskynlik geweet het dat Hamilton nie ernstig beseer is nie; die verdedigende wêreldkampioen het immers probeer om sy renmotor weer op die baan te kry.
"Om tru-rat in 'n F1-motor te vind is nie die maklikste taak ter wêreld nie en Lewis het probeer om agteruit tot op die baan te ry. Max het seker besef dat hy oukei is," het Brundle gesê.
Die Russiese Grand Prix begin Sondag om 14:00 en die aksie sal regstreeks op SuperSport uitgesaai word.
Lewis Hamilton spoilt little tenagekomde brat miljoener met vuil kniee en 'n gebaalde vuis. Ook een van daai met n goue lepel in die mond maar n BAIE harde lewe gehad soos ons een kaptein